১৯৫৩ সালের গরমের ছুটিটা পরিবারের সঙ্গে নিছক অবকাশযাপন ছিল না। উদ্দেশ্য বাকালোরিয়া পরীক্ষার (উচ্চ মাধ্যমিক) প্রস্ত্ততির জন্য পড়াশোনা। কিন্তু প্রত্যাশামতো লেখাপড়া হয়নি। যদিও তিনি পরীক্ষায় পাশ করে অক্টোবরে সরবোর্ন বিশ্ববিদ্যালয়ে ভর্তি হন। সরবোর্নে পড়াকালে দিনের অনেকটা সময় কাছের ক্যাফেতে সময় কাটানো নিয়মিত অভ্যাসে পরিণত হয়। ক্যাফেতে বসে লিখতেন একটি নীল খাতায়। আর সন্ধ্যায় যেতেন সাঁ-জারমা-দ্য প্রেতে বান্ধবী ফ্লোরন্সের সঙ্গে দেখা করতে। লেখক এবং সংস্কৃতিমন্ত্রী অঁদ্রে মার্লোর কন্যা ছিলেন ফ্লোরন্স। হাতখরচের অর্থ দিয়ে শুনতে যেতেন বিখ্যাত আমেরিকান জাজ ক্লারিনেটিস্ট সিডনি বিসেত – ‘থিয়েটার দ্য ভিউ কল্ম বিয়েতে’।